Man vas ná gru-ontdekkingArgieffoto: SAPD/Facebook ŉ 33-jarige verdagte is in hegtenis geneem nadat inwoners van ŉ informele nedersetting in Wolseley in die Wes-Kaap Saterdagaand gesien het hoe hy iets sleep. Inwoners het die polisie omstreeks 23:00 ontbied en hulle het op die liggaam van ŉ 20-jarige vrou afgekom. “Die verdagte, wat in die gebied woon, is daarna in hegtenis geneem,” het brig. Novela Potelwa, polisiewoordvoerder, gesê. Die polisie is Sondag weer na die gebied ontbied nadat ŉ verbyganger ŉ vlak graf in ŉ oop stuk veld ontdek het. Met die hulp van die forensiese patologiedienste is ŉ vrou, wat nog nie geïdentifiseer is nie, se liggaam opgegrawe. ŉ Verdere deursoeking van die gebied het tot die ontdekking van nog ŉ graf, nie ver van die eerste een nie, gelei. Nog ŉ liggaam, waarvan die identiteit, ouderdom en geslag nog bepaal moet word, is daar gevind. Kundiges van die polisie, onder wie lede van die honde-eenheid, speurders en vingerafdrukdeskundiges, het tot laat Sondag op die toneel gewerk. Nadoodse ondersoeke sal nou gedoen word. Die polisie het mense met inligting oor die identiteit van die slagoffers, of wat tot hul dood gelei het, gevra om sers. Pieters by 079 894 0195 te bel.